২০১৭–১৮ বুন্দেসলিগা
২০১৭–১৮ বুন্দেসলিগা জার্মানির পেশাদার ফুটবল লীগের শীর্ষ স্তর বুন্দেসলিগার ৫৫তম মৌসুম ছিল। এই মৌসুমটি ২০১৭ সালের ১৮ই আগস্ট তারিখে শুরু হয়ে ২০১৮ সালের ১২ই মে তারিখে সম্পন্ন হয়েছিল। পূর্ববর্তী মৌসুমে একটি অফলাইন পরীক্ষার পর আইএফএবির অনুমোদনের পর বুন্দেসলিগায় প্রথমবারের মতো ভিডিও সহকারী রেফারি পদ্ধতিটি পরীক্ষামূলক ভিত্তিতে ব্যবহার করা হয়েছিল। বায়ার্ন মিউনিখের জার্মান রক্ষণভাগের খেলোয়াড় নিকলাস জুলে এই মৌসুমের প্রথম গোল করেছিলেন। বায়ার্ন মিউনিখ বুন্দেসলিগার পূর্ববর্তী আসরের চ্যাম্পিয়ন, যারা ২০১৬–১৭ মৌসুমে ৮২ পয়েন্ট অর্জন করে এই প্রতিযোগিতার ইতিহাসে ২৬তম বারের মতো শিরোপা জয়লাভ করেছিল। এই মৌসুমে ৮৪ পয়েন্ট অর্জন করে বায়ার্ন মিউনিখ ২৭তম বারের মতো বুন্দেসলিগা এবং ২৮তম বারের মতো জার্মান শিরোপা জয়লাভ করেছিল। বায়ার্ন মিউনিখের পোলীয় আক্রমণভাগের খেলোয়াড় রবের্ত লেভানদোভস্কি ২৯ গোল করে এই মৌসুমের শীর্ষ গোলদাতার পুরস্কার জয়লাভ করেছিলেন।